送許士龍秘校
作者：王炎
朝代：宋

paragraphs: 南山霧豹隠，北海風鵬飛。
顯晦不在人，屈伸各有時。
之子後來秀，躡屩飄長裾。
俗眼變青白，論士相目皮。
父執謝艮齋，片言借吹噓。
聞君方遠游，行李將何如。
食梅不免酸，彈鋏不免悲。
易盡床頭金，難浣衣上緇。
白髮倚門望，豈宜去庭闈。
林烏能反哺，人亦稱其慈。
勿徒走踆踆，而更歸遲遲。
志定學始進，身臞道方肥。
譬如汲深井，脩綆斯得之。
持此爲親榮，玉潤山含輝。
苦言當贈策，申以南陔詩。